Informácia o vydaných aproximačných nariadeniach vlády Slovenskej republiky v druhom polroku 2002 a o zámere prijímania aproximačných nariadení vlády Slovenskej republiky v  prvom polroku 2003 

Informácia o vydaných aproximačných nariadeniach vlády Slovenskej republiky v druhom polroku 2002 a o zámere prijímania aproximačných nariadení vlády Slovenskej republiky v  prvom polroku 2003 sa predkladá na základe § 4 zákona č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z.z.

Citovaný zákon ukladá vláde Slovenskej republiky informovať polročne Národnú radu Slovenskej republiky o vydaných aproximačných nariadeniach za uplynulý polrok a o ďalšom zámere ich prijímania. Tento zákon okrem iného v § 2 ods.1 vymedzuje oblasti, v ktorých je vláda splnomocnená takéto nariadenia vydávať. Novela zákona č. 19/2002 Z.z., vykonaná zákonom č. 207/2002 Z.z. s účinnosťou od 23. apríla 2002 oprávňuje vládu vydávať aproximačné nariadenia okrem pôvodne vymedzených oblastí v § 2 ods. 1 písm. a) až j) aj v oblasti pôdohospodárstva. Značná časť aproximačných nariadení vlády SR, ktoré boli zahrnuté v Pláne legislatívnych úloh vlády SR na rok 2002, sa dotýka práve veterinárnej starostlivosti. Avšak bolo potrebné prijať hmotnoprávnu úpravu v tejto oblasti a stal sa ňou zákon č. 499/2002 Z.z. o veterinárnej starostlivosti, ktorý nadobudol účinnosť dňom 1. januára 2003. Práve z tohto dôvodu sú takmer všetky aproximačné nariadenia vlády SR z Plánu legislatívnych úloh vlády SR na rok 2002, ktoré upravujú veterinárnu starostlivosť opätovne premietnuté v Pláne legislatívnych úloh vlády SR na rok 2003. Výnimku tvorí 5 nariadení vlády, ktoré už nadobudli účinnosť 1. januára 2003 rovnako ako aj zákon č. 499/2002 Z.z.

Do konca minulého volebného obdobia vláda SR schválila 6 návrhov aproximačných nariadení a nová vláda SR schválila do konca roka 5 návrhov aproximačných nariadení (jedná sa práve o už spomínané nariadenia z oblasti veterinárnej starostlivosti účinné od 1. januára 2003).

Súčasťou informácie sú dve prílohy, v ktorých sú tabuľkovo spracované prehľady o požadovaných údajoch. V tabuľke č. 1 sú uvedené už vydané aproximačné nariadenia vlády Slovenskej republiky v druhom polroku 2002 v počte 11, z ktorých 10 je podľa plánu a 1 mimo plánu. V tabuľke č. 2 sú uvedené v počte 49 plánované aproximačné nariadenia vlády Slovenskej republiky, s vydaním ktorých sa uvažuje v prvom polroku 2003. Ide najmä o aproximačné nariadenia, ktoré majú byť predložené Ministerstvom pôdohospodárstva SR a dotýkajú sa oblasti veterinárnej starostlivosti. Názvy aproximačných nariadení označené hviezdičkou predstavujú prioritné úlohy, tak ako boli schválené v Pláne legislatívnych úloh vlády SR na rok 2003 na základe pravidelných správ Európskej komisie o pripravenosti Slovenskej republiky na členstvo v Európskej únii. Vláda Slovenskej republiky bude venovať príprave a schvaľovaniu týchto nariadení osobitnú pozornosť.